Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 298/10)

Tämä tiedonanto julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Steiermark”

Viitenumero: PDO-AT-A0225-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Steiermark

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viini(e)n kuvaus

Alkuperänimitystä ”Steiermark” voidaan käyttää viinistä ja laatukuohuviinistä tai Sekt-kuohuviinistä.

Steiermark-viiniä valmistetaan ensisijaisesti ”laatuviininä”. Rypälemehun ominaispainon on tällöin oltava vähintään 15° Klosterneuburger Mostwaage -astetta (= 9,5 tilavuusprosenttia). Todellinen alkoholipitoisuus on vähintään 9 tilavuusprosenttia ja vähimmäishappopitoisuus 4 g /l. Muut analyyttiset ominaisuudet esitetään tuote-eritelmässä.

Steiermark-viiniä valmistetaan myös esimerkiksi merkinnöillä ”Kabinett”, ”Spätlese” ja ”Eiswein” varustettuina viineinä. Steiermarkin viininviljelyalueella tuotettavasta viinistä lähes 70 prosenttia on valkoviiniä. Tilojen sijainnin ja maaperän vaihtelevuuden vuoksi myös viinien ominaisuudet vaihtelevat Steirisch Junker -viinin raikkaudesta ja kuplivuudesta yhden tilan viinien voimakkaaseen kypsyyteen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Steiermark” viineille sallitaan kaikki viininvalmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) 2019/934 ja asetuksessa (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b. Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Steiermark” maantieteellinen alue kattaa koko Steiermarkin osavaltion Itävallassa.

7. Pääasiallinen rypälelajike / pääasialliset rypälelajikkeet

Zweigelt – Rotburger

Welschriesling

Sauvignon Blanc

Zweigelt – Blauer Zweigelt

8. Yhteyden/yhteyksien kuvaus

Steiermarkin viininviljelyalueet sijaitsevat ilmastovyöhykkeellä, joka on osittain illyrialaisen Adrianmeren ilmaston vaikutuspiirissä. Koska viljelyalueet ovat varsin pirstaleisia ja sijaitsevat etäällä toisistaan, myös viinien ominaisuudet vaihtelevat alueen mukaan.

Steiermarkin kaakkoisosan viininviljelyalueella vallitsevana on vulkaaninen maaperä, basalttimaaperä sekä hiekkaiset ja raskaat savimaat. Alueen ilmastoa leimaa kuuman ja kuivan Pannonian ilmaston kohtaaminen lämpimän ja kostean illyrialaisen Välimeren ilmaston kanssa.

Etelä-Steiermark sijaitsee Grazin altaan eteläosassa. Allasta rajaavat lännessä Gleinalpe-, Stubalpe- ja Koralpe-vuoristot sekä etelässä Poßruck. Grazin allas avautuu kaakkoon. Maaperätyyppeinä vallitsevia ovat liuske-, hiekka-, merkeli- ja kalkkimaat. Ilmastolle tunnusomaisia ovat eteläeurooppalaisen ja Pannonian ilmaston vaikutukset.

Länsi-Steiermarkin viininviljelyalueella ovat vallitsevia peruskalliosta muodostuneet gneissiset ja liuskekiviset maalajit. Ilmastoon vaikuttaa illyrialainen ilmasto, jossa sateita on melko runsaasti. Steiermarkin viininviljelyalueella tuotettavasta viinistä lähes 70 prosenttia on valkoviiniä. Tilojen sijainnin ja maaperän vaihtelevuuden vuoksi myös viinien ominaisuudet vaihtelevat Steirisch Junker -viinin raikkaudesta ja kuplivuudesta yhden tilan viinien voimakkaaseen kypsyyteen. Steiermarkin viinien ominaisuuksien suuri vaihtelu johtuu viljelyalojen maaperän ja sijaintien eroista. Viinien laaja kirjo ulottuu kuplivista valkoviineistä voimakkaasti kypsytettyjen yhden tilan viinien kautta samettisiin punaviineihin, joita viljellään pääasiassa Steiermarkin luoteisosassa, jossa ilmasto on vähän leudompi. Päivä- ja yölämpötilojen suuret erot parantavat viinien aromeja ja saavat aikaan ihanteellisen hapokkuuden.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Steiermark” varustettua viiniä voidaan Sekt-kuohuviiniä ja laatukuohuviiniä lukuun ottamatta saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Steiermark” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta). Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys (laatuviini, Spätlese jne.), lajike ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit lajikkeelle, vuosikerralle ja perinteiselle nimitykselle tunnusomaisia ja kaupan vaatimusten mukaisia (virheettömiä). Makua koskevaan kysymykseen vastataan joko KYLLÄ tai EI. Kielteinen arvio on perusteltava kirjallisesti. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat tasan eli 3:3, näyte annetaan toisen arviointikomitean arvioitavaksi. Jos arviot jakautuvat toistamiseen tasan, arviointitulos katsotaan kielteiseksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.